Diari Oficial de la Generalitat Valenciana


Sumari del DOGV 8413, del 30-10-2018 (2018/10427)

DECRET 190/2018, de 19 d'octubre, del Consell, pel qual es declara paisatge protegit la serra Escalona i el seu entorn
----------------------------------------------------------------------------------------------------------------------

### Versions

 19/05/2023 - Actualitat  Text inicial: 31/10/2018 - 18/05/2023 

### Dades del document

Número de DOGV
:   8413

Data del DOGV
:   30-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10176


Data del document
:   19-10-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

El 15 de juny de 2021 el Tribunal Superior de Justícia de la Comunitat Valenciana dicta Sentència número 288/2021, en el recurs número 3/2019 interposat contra el Decret 190/2018, de 19 d'octubre, del Consell, per la qual anul·la el decret impugnat, solament, quant als sòls inclosos en el programa d'actuació urbanística número 21 d'Orihuela que hauran de ser exclosos.

*Versió vigent: 19.05.2023*

*Decret 190/2018, de 19 d'octubre, del Consell, pel qual es declara paisatge protegit la serra Escalona i el seu entorn.*

PREÀMBUL

Situada a la comarca del Baix Segura, la serra Escalona i el seu entorn territorial immediat constitueix un àmbit que concentra nombrosos valors ecològics, ambientals i paisatgístics, fins al punt de constituir un dels àmbits més rellevants en el context de la Comunitat Valenciana. Repartida entre els termes municipals de Pilar de la Horadada, Orihuela i San Miguel de Salinas, la serra s'enclava en el marc de la conca neògena del mar Menor; un estret cordó constituït per arenisques neògenes constitueix el relleu principal de la serra pròpiament dita, i marca el contrapunt de la Dehesa de Campoamor, una superfície plana solcada per una notable xarxa de drenatge.

Aquestes característiques geològiques i geomorfològiques donen suport a dos tipus fonamentals de vegetació. D'una banda, les formacions naturals, més o menys ben representades i en les quals apareixen diverses espècies de flora d'especial rellevància (com ara *Bupleurum gibraltaricum*  o *Helianthemum caput-felis*), estan constituïdes bàsicament per matolls mediterranis amb pineda sobre arenisques o crosta calcària, però també mereix destacar-se la vegetació característica de penyals, així com la que colonitza els abundants rius i rambles que solquen el territori. D'una altra banda, s'han de destacar els mosaics de vegetació natural i terrenys agrícoles fruit de la secular ocupació del territori, els quals constitueixen, malgrat els canvis intensos operats per la intensificació en les últimes dècades, una de les senyes paisatgístiques d'identitat per a la zona, que dona lloc a un tipus d'hàbitat en el qual l'alternança de les formacions d'arbres de pineda amb les planes en què s'instal·len camps de cultiu és de vital importància per al desenvolupament de moltes espècies d'aus rapaces, que troben en aquest hàbitat les condicions necessàries tant per a niar, en les zones forestals més protegides, com per a aconseguir aliment, en les àmplies extensions cultivades.

La fauna, de fet, representa un dels valors més rellevants de la zona, la qual constitueix una de les escasses àrees de dispersió de l'àguila de panxa blanca (*Aquila fasciata*) que hi ha a la península. També destaquen les comunitats d'aus de presa com són l'aguilot (*Buteo buteo*), l'àguila serpera (*Circaetus gallicus*) o el brúfol (*Bubo bubo*). Entre els depredadors també destaca la presència del gat salvatge (*Felis silvestris*), que té a Escalona una de les millors poblacions del sud-est ibèric, la geneta (*Genetta genetta*) i el teixó (*Meles meles*). A més, la proximitat de l'àrea a zones humides litorals de gran interés, com són les salines de San Pedro del Pinatar en la veïna regió de Múrcia, les llacunes de la Mata i Torrevieja o l'embassament de la Pedrera, enriqueix notablement l'avifauna divagant que es pot observar en la zona amb regularitat. També mereixen esmentar-se diversos elements d'elevat valor patrimonial entre els quals destaca un assentament situat en San Ginés, en el qual es conserven restes d'un monestir del s. XVII i un aqüeducte del s. XVII-XVIII, i es poden observar en la zona tres moments culturals i cronològics diferenciats que han deixat una petjada més o menys perceptible en el territori: cultura romana i tardoromana, cultura islàmica i cultura del s. XVII-XVIII. Els nombrosos aljubs de pedra seca, que es daten dels segles XIX i XX, i els antics caserius i la resta d'elements completen el paisatge cultural tradicional i humà de la zona.

Els rellevants valors ambientals que alberga la zona, i la necessitat de garantir de forma efectiva la seua conservació, van motivar que la part nuclear de l'àmbit territorial que es proposa en aquest decret fora designada pel Consell com a part de la Xarxa Natura 2000, tant sota la figura de lloc d'importància comunitària (LIC ES5212012), per mitjà de l'Acord de 10 de juliol de 2001, del Consell, i va ser efectiva la seua incorporació a aquesta xarxa per mitjà de la decisió de la Comissió de 19 de juliol de 2006, com de zona d'especial protecció per a les aus (ZEPA ES0000464), i es va declarar per mitjà de l'Acord de 27 de novembre de 2009, del Consell, de correcció d'errors en els annexos I i II de l'Acord de 5 de juny de 2009, del Consell, d'ampliació de la xarxa de zones d'especial protecció per a les aus (ZEPA) de la Comunitat Valenciana, en els dos casos sota la denominació de serra Escalona i Dehesa de Campoamor, encara que amb delimitacions diferents. Complementàriament, també forma part de la Xarxa Natura 2000 un xicotet espai, denominat Rambla de las Estacas (LIC ES5212011).

D'acord amb el que s'ha exposat anteriorment, es fa necessari disposar per a la serra Escalona i el seu entorn d'un règim de protecció que, amb els tràmits previs legalment establerts, permeta afrontar de forma eficaç els reptes de conservació als quals s'enfronta un espai de la rellevància i fragilitat que ens ocupa. En aquest sentit, la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, preveu la figura de paisatge protegit com a especialment indicada per a la conservació i la gestió racional d'àrees com la de referència permet dotar d'una major agilitat dels mecanismes bàsics de gestió i participació necessaris per a garantir la conservació d'un espai com aquest; però sobretot, i tal com indica de forma expressa la llei, es pot aplicar a ambients significatius per la relació harmoniosa entre l'activitat humana i l'ambient físic, i propugnar l'ús sostenible dels recursos naturals, incloent en aquest concepte una important funció social derivada de l'estudi i el gaudi ordenat dels valors ambientals i culturals.

D'una altra banda, l'article 28 de la Llei 11/1994, articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar la deterioració dels valors, objecte de protecció, durant aquest període. La forma d'aplicació d'aquestes mesures cautelars s'estableix per mitjà d'acord del Consell.

Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent la declaració de la serra Escalona i el seu entorn com a paisatge protegit. El règim de gestió de l'espai protegit propugna l'ús sostenible dels recursos naturals i culturals, incloent en aquest concepte una important funció social derivada de l'estudi, l'ensenyament i el gaudi ordenat dels seus valors ambientals i culturals. Aquests criteris de gestió seran desenvolupats detalladament en els instruments d'ordenació i gestió la confecció dels quals es preveu també de forma expressa en aquest decret.

La tramitació de l'expedient de declaració del Paisatge Protegit de la Serra Escalona i el seu entorn s'ha realitzat de conformitat amb el que es disposa en els articles 25 i 26 de la Llei 11/1994 esmentada, que regulen el procediment per a la declaració d'espais naturals protegits, i l'article 43 de la Llei 5/1983, de 30 de desembre, de la Generalitat.

Aquesta disposició està inclosa en el Pla normatiu de l'Administració de la Generalitat per a 2018.

Per tot això, emès informe de l'Advocacia General de la Generalitat i de conformitat amb el Consell Jurídic Consultiu de la Comunitat Valenciana a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, amb la deliberació prèvia, en la reunió del 19 d'octubre de 2018,

DECRETE

*Article 1. Objecte*

De conformitat amb el que s'estableix en l'article 13 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, es declara Paisatge Protegit la Serra d'Escalona i el seu entorn, i s'estableix per a aquest un règim especial de protecció en virtut de la llei esmentada.

*Article 2. Àmbit territorial* **1**

El paisatge protegit serra Escalona i el seu entorn, amb una superfície de 10.614,35 hectàrees, que inclou, territorialment, els termes municipals d'Orihuela, Pilar de la Horadada i San Miguel de Salinas, i la seua delimitació descriptiva i gràfica figura en els annexos I i II d'aquest decret.

*Article 3. Règim de protecció*

En l'àmbit del paisatge protegit regiran les disposicions de caràcter general següents:

1. Règim urbanístic:

a) Els sòls urbans i urbanitzables en l'àmbit del paisatge protegit podran mantindre les seues actuals classificacions urbanístiques.

b) Així mateix, els sòls no urbanitzables podran mantindre la qualificació que els atorga el planejament vigent en l'actualitat en els municipis.

c) En el cas de planejaments urbanístics municipals que estiguen en revisió en el moment de l'entrada en vigor d'aquest decret, es conservaran les determinacions de planejament elaborades i acordades amb la conselleria competent en matèria d'urbanisme. Les futures revisions del planejament vigent en els termes municipals afectats es realitzaran d'acord amb els objectius de protecció d'aquest decret.

2. El règim de protecció del paisatge protegit està dirigit a les finalitats següents:

a) Conservar, regenerar, si escau, de forma racional i amb les tècniques adequades, i incrementar el valor ecològic, geomorfològic i paisatgístic dels diferents hàbitats naturals i seminaturals presents en l'àmbit del paisatge protegit.

b) Conservar i millorar els paisatges harmònics generats per la interacció històrica entre el medi natural i l'activitat humana, amb els seus valors ecològics i culturals associats.

c) D'acord amb el que s'ha exposat anteriorment, restaurar, protegir i conservar el patrimoni cultural, constituït pels elements arqueològics, paleontològics, arquitectònics, etnològics i immaterials que puguen estar presents en la zona.

d) Promoure la gestió racional i l'ús sostenible dels recursos ambientals i culturals mencionats, en el marc d'una estratègia de desenvolupament sostenible en els àmbits econòmic, social i cultural.

e) Fomentar i ordenar l'ús públic de l'espai protegit mitjançant l'estudi, l'ensenyament i el gaudi ordenat dels valors ambientals, paisatgístics i culturals. Garantir un espai protegit accessible a totes les persones.

f) Integrar l'exercici dels usos econòmics i socials del sòl i dels recursos naturals, tant els presents en l'actualitat com aquells que puguen derivar-se de les finalitats de l'espai protegit, amb els objectius de conservació dels hàbitats, la biodiversitat, el paisatge i els valors culturals.

g) Corregir progressivament els impactes negatius existents sobre els hàbitats i el paisatge, per mitjà de la regeneració d'ambients degradats i la intervenció sobre els processos artificials susceptibles de provocar-los.

h) Fomentar la participació dels diferents agents socioeconòmics locals, tant públics com privats, en l'ordenació i la gestió de l'espai protegit.

i) Fomentar la participació de les universitats i centres d'investigació en la realització d'estudis sobre conservació, gestió i ordenació dels recursos naturals (flora, fauna, geologia, hàbitats i paisatge) del nou espai protegit.

j) Fomentar, així mateix, la participació en aquestes matèries de l'administració local i estatal, i afavorir la coordinació i la concurrència d'iniciatives entre les diferents instàncies administratives amb competències en l'espai protegit.

*Article 4. Règim de gestió*

1. La gestió del Paisatge Protegit Serra Escalona i el seu entorn correspon a la conselleria competent en matèria de medi ambient qui podrà atribuir-la al director/ a conservador/a, d'un Parc Natural de la Comunitat Valenciana, que desenvoluparà les funcions de gestió de tots dos espais, d'acord amb el que es disposa en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.

2. La conselleria competent en matèria de medi ambient promourà l'establiment d'acords individuals o col·lectius amb les persones propietàries de terrenys o drets en l'àmbit del Paisatge Protegit, com a model preferent per a una adequada gestió dels mateixos coherent amb les determinacions previstes, amb la finalitat d'implicar la societat civil en la participació i consecució d'objectius del present document.

*Article 5. Instruments de planificació i gestió*

1. De conformitat amb l'article 31 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, l'instrument d'ordenació del paisatge protegit serà el pla rector d'ús i gestió, aquest serà aprovat en el termini màxim de dos anys des de l'entrada en vigor de la declaració de l'espai natural protegit i es revisarà amb l'informe previ del seu òrgan col·legiat d'acord amb el que es disposa en l'article 50.2 de la Llei 11/1994 mencionada.

2. El document indicat establirà, el desenvolupament del règim de protecció establert en aquest decret, el marc en el qual es duran a terme les activitats directament relacionades amb la gestió de l'espai protegit.

3. L'abast, contingut i efectes del pla anteriorment esmentat s'ajustarà al que s'estableix en la normativa aplicable i, en particular, al que indica sobre aquest tema la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.

*Article 6. Consell de participació*

1. Es crea el Consell de Participació del Paisatge Protegit Serra Escalona i el seu entorn, com a òrgan col·legiat col·laborador i assessor d'aquesta conselleria en la gestió de l'espai protegit.

2. Les funcions del Consell de Participació són les establertes, amb caràcter genèric, en l'article 50 de la Llei 11/1994, de 27 de desembre. En raó d'aquestes funcions, el Consell de Participació constitueix un òrgan consultiu, assessor i representatiu, i és, així mateix, una via per a canalitzar les iniciatives dirigides a la gestió del paisatge protegit.

3. El Consell de Participació del Paisatge Protegit Serra Escalona i el seu entorn es compon dels membres que s'indiquen a continuació:

a) La Presidència nata del Consell de Participació.

b) La Presidència del Consell de Participació.

c) La Secretaria, que l'ostentarà el/la director/a conservador del paisatge protegit.

d) Una persona representant de la conselleria competent en matèria de medi ambient.

e) Una persona representant de la conselleria competent en matèria d'agricultura.

f) Una persona representant de la conselleria competent en matèria de cultura.

g) Una persona representant de la conselleria competent en matèria d'urbanisme.

h) Una persona representant de la conselleria competent en matèria d'infraestructures.

i) Una persona representant de la conselleria competent en matèria de turisme.

j) Una persona representant de la Diputació Provincial d'Alacant.

k) Dos persones representants per cada un dels ajuntaments d'Orihuela, Pilar de la Horadada i San Miguel de Salinas.

l) Dos persones representants de les organitzacions sindicals més representatives en l'àmbit territorial de la Comunitat Valenciana, elegides per aquestes organitzacions.

m) Quatre persones representants d'associacions de persones propietàries de terrenys o drets forestals, agrícoles o ramaders amb interessos en el paisatge protegit, elegits per aquestes entitats.

n) Dos persones representants de les societats de caçadors dels municipis del paisatge protegit, elegides per aquestes entitats.

o) Dos persones representants de les universitats públiques de la Comunitat Valenciana, designades per aquestes universitats.

p) Una persona representant de la Federació d'Esports de Muntanya i Escalada de la Comunitat Valenciana, elegida per aquesta entitat.

q) Dos persones representants d'associacions vinculades a la conservació o estudi del medi ambient, el paisatge o el patrimoni cultural en l'àmbit del paisatge protegit, elegides per aquestes entitats.

r) Dos persones representants de les associacions de veïns amb incidència en l'àmbit del paisatge protegit, elegides per aquestes entitats.

s) Una persona representant de les associacions excursionistes vinculades a la zona, elegida per aquestes entitats.

t) Una persona representant de la Confederació Hidrogràfica del Segura.

u) Una persona representant de les comunitats de regants.

4. La persona titular de la conselleria competent en matèria de medi ambient ostentarà la Presidència nata del Consell de Participació. Quan assistisca a les reunions, ostentarà la presidència de la sessió amb veu i vot, fins i tot diriment, i tindrà tots els drets i obligacions que puguen correspondre a qualsevol membre del Consell.

5. La persona que ostente la Presidència del Consell de Participació serà nomenada per la persona titular de la conselleria competent en matèria de medi ambient, i podrà recaure el nomenament en un de les persones membres del Consell. En absència de la persona que ostente la Presidència nata, les funcions d'aquesta durant les sessions seran assumides per la Presidència. Quan assistisca a les sessions la persona que ostente la Presidència nata, la persona que ostente la Presidència del Consell de Participació tindrà la consideració de vicepresident/a d'aquest òrgan col·legiat durant aquestes sessions.

6. La constitució, convocatòria, règim de les sessions i d'adopció d'acords, i, en general, el funcionament intern del consell de participació s'ajustarà a el que s'estableix en els articles 15 a 18 de la Llei 40/2015, d'1 d'octubre, de règim jurídic del sector públic. El Consell de Participació, sense perjudici del que es disposa en el paràgraf anterior, podrà aprovar normes pròpies de funcionament o de règim intern per al millor exercici de les seues atribucions, la proposta de les quals serà redactada per la Secretaria.

7. Per al correcte exercici de les comeses, el Consell de Participació podrà organitzar-se en les comissions que calguen. Amb caràcter permanent o temporal, aquestes comissions podran exercir, per delegació del Consell, al qual donaran compte de les seues activitats, determinades funcions d'informe, proposta, assessorament i seguiment sobre matèries concretes de la gestió del paisatge protegit.

8. El Consell de Participació procurarà que la seua composició s'ajuste al principi d'equilibri per raó de sexe.

*Article 7. Règim d'infraccions i sancions*

El règim jurídic sancionador en l'àmbit del paisatge protegit serà el que s'estableix, amb caràcter general, en els articles 52 a 60 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.

DISPOSICIÓ ADDICIONAL

*Única. Incidència pressupostària*

La implantació i desenvolupament d'aquest decret no podrà tindre cap incidència en la dotació dels capítols de despesa assignada a la conselleria competent en matèria d'espais naturals protegits, i, en qualsevol cas, haurà de ser atès amb els mitjans personals i materials d'aquesta.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d'igual o inferior rang que s'oposen al que es disposa en aquest decret.

DISPOSICIONS FINALS

*Disposició final primera. Execució i desenvolupament*

Es faculta la persona titular de la conselleria competent en matèria de medi ambient perquè, en el marc de les seues competències, dicte les disposicions que calguen per a l'execució i el desenvolupament d'aquest decret.

*Disposició final segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Generalitat Valenciana*.

València, 19 d'octubre de 2018

El president de la Generalitat,

XIMO PUIG FERRER

La consellera d'Agricultura, Medi Ambient,

Canvi Climàtic i Desenvolupament Rural,

ELENA CEBRIÁN I CALVO

ANNEXOS I i II **2**

Delimitació de l'àmbit territorial del Paisatge Protegit Serra Escalona i el seu entorn

[**Vegeu els annexos publicats en el DOGV núm. 9599 de 19.05.2023**](https://dogv.gva.es/datos/2023/05/19/pdf/2023_5113.pdf)  (pdf)

--------------------

**1**   L’article 2 es modifica per la[**Resolució de 28 d'abril de 2023, del director general de Medi Natural i d'Avaluació Ambiental**](https://dogv.gva.es/va/resultat-dogv?signatura=2023/5113), per la qual s'ordena la publicació de la dispositiva de la Sentència número 288/2021, de 15 de juny, de 2021, dictada per la Secció Primera de la Sala Contenciosa Administrativa del Tribunal Superior de Justícia de la Comunitat Valenciana (DOGV núm. 9599 de 19.05.2023).

**2**   Els annexos I i II es modifiquen per la[**Resolució de 28 d'abril de 2023, del director general de Medi Natural i d'Avaluació Ambiental**](https://dogv.gva.es/va/resultat-dogv?signatura=2023/5113).